# L’Heptaméron des nouvelles (1559)/Nouvelle 49
#### NOVVELLE QVARANTENEVFIESME.

En la court d’vn Roy de France, nommé Charles (ie ne diray point le quantieſme, l’honneur de celle dont ie veux parler, laquelle aussi ne nommeray par ſon nom propre) y auoit vne comteſſe de fort bonne maiſon, mais eſtrangiere. Et pource que toutes choſes nouuelles plaiſent, ceſte dame à la venue tãt pour la nouuelleté de ſon habillemẽt, que pour la richeſſe dont il eſtoit plein, eſtoit regardée d’vn chacũ. Et combien qu’elle ne fuſt des plus belles, ſi auoit elle vne grace auec vne audace tant bonne, qu’il n’eſtoit poſsible de plus : la parole & la grauité de meſme, de ſorte qu’il n’y auoit perſonne, qui n’euſt crainte à l’aborder, ſinõ le Roy qui l’ayma treſfort. Et pour parler à elle plus priuement, donna quelque commiſsion au comte ſon mary, en laquelle il demeura longuemẽt : & durant ce temps, le Roy feit grand chere auec ſa femme. Pluſieurs gentils-hommes du Roy, qui cogneurent que leur maiſtre en eſtoit bien traicté, prindrent hardieſſe de parler à elle, & entre autres vn nommé Aſtillon, qui eſtoit fort audacieux, & homme de bonne grace. Au cõmencement elle luy tint vne ſi grãde grauité, le menaſſant de le dire au Roy ſon maiſtre, qu’il en cuyda auoir peur : mais luy, qui n’auoit accouſtumé de craindre les menaces d’vn bien hardy capitaine, s’aſſeura des ſiennes, & la pourſuyuit de ſi pres qu’elle luy accorda de parler à luy ſeule, luy enſeignant la maniere comme il deuroit venir en ſa chambre : à quoy il ne faillit. Et affin que le Roy n’en euſt nul ſoupçon, luy demanda congé d’aller en quelque voyage, & ſ’en partit de la court. Mais des la premiere iournée laiſſa tout ſon train, & ſ’en vint de nuict receuoir les promeſſes que la comteſſe luy auoit faictes : ce qu’elle luy tint. Dont il demeura ſi ſatisfaict, qu’il fut content de demeurer ſept ou huict iours enfermé en vne garderobe ſans ſaillir dehors, & lá ne viuoit que de reſtaurãs. Durant les huict iours qu’il eſtoit caché, vint vn de ſes compagnons faire l’amour à la comteſſe, lequel auoit nom Duracier. Elle tint tels termes à ce ſecond, qu’elle auoit faict au premier au commencement, en rudes & audacieux propos, qui tous les iours ſ’adouciſſoient. Et quand c’eſtoit le iour qu’elle donnoit cõgé au premier priſonnier, elle en mettoit vn ſecõd en ſa place. Et durant qu’il y eſtoit, vn autre ſien compaignon, nommé Valnebon, feit pareille office que les deux premiers, & apres eux en vint deux ou trois autres, qui tous eurent part à la doulce priſon. Ceſte vie dura aſſez longuement, & fut conduicte ſi finement, que les vns ne ſçauoient rien des autres. Et combien qu’ils entendiſſent aſſez l’amour que chacun luy portoit, ſi n’y auoit il nul qui ne penſaſt en auoir eu ſeul ce qu’il en demandoit, & ſe mocquoit chacun de ſon compagnon, qu’il penſoit auoir failly à vn ſi grand bien. Vn iour que les gentils-hommes deſſuſnommez eſtoient en vn bancquet ou ils faiſoiẽt fort bonne chere, ils commencerent à parler de leurs fortunes & priſons, qu’ils auoient euës durant les guerres. Mais Valnebon, à qui il faiſoit mal de celer longuement vne ſi bonne fortune, que celle qu’il auoit euë, va dire à ſes compagnons : Ie ne ſçay quelles priſons vous auez euës, mais quant à moy, pour l’amour d’vne ou i’ay eſté, ie diray toute ma vie louënge & bien des autres. Car ie penſe qu’il ny a plaiſir en ce monde, qui approche de celuy que l’on à d’eſtre priſonnier. Aſtillon, qui auoit eſté le premier priſonnier, ſe doubta de la priſon, qu’il vouloit dire, & luy reſpondit : Valnebon, ſous quel geolier ou geoliere auez vous eſté ſi biẽ traicté, que vous aimez tant voſtre priſon ? Valnebon luy diſt : Quel que ſoit le geolier, la priſon m’a eſté ſi aggreable, que i’euſſe bien voulu qu’elle euſt duré plus longuement : car ie ne fus iamais mieux, ne plus cõtent. Duracier, qui eſtoit homme peu parlant, cognoiſſant tresbien que lon ſe debattoit de la priſon ou il auoit part cõme les autres, diſt à Valnebon : De quelles viandes eſtiez vous nourry en ceſte priſon, dont vous vous louëz ſi fort ? Le Roy n’en a point de meilleures, diſt il, ne plus nourriſſantes. Mais encores fault il que ie ſache, diſt Duracier, ſi celuy qui vous tenoit priſonnier, vous faiſoit biẽ gaigner voſtre pain. Valnebon, qui ſe doubta d’eſtre entendu, ne ſe peut tenir de iurer : Ha vertu bieu, i’auoys bien des compagnons, ou ie penſois eſtre tout ſeul. Aſtillon voyant ce differant ou il auoit part cõme les autres, diſt en riant : Nous ſommes tous à vn maiſtre, compagnons & amis de noſtre ieuneſſe. Parquoy ſi nous ſommes compagnons d’vne mauuaiſe fortune, nous aurons occaſion d’en rire. Mais pour ſçauoir ſi ce que ie penſe eſt vray, ie vous prie que ie vous interrogue, & que vous tous me confeſsiez la verité : car s’il eſt aduenu ainſi de nous, comme ie penſe, ce ſeroit vne aduenture auſsi plaiſante, que lon en ſçauroit trouuer en nul lieu. Ils iurerent tous de dire verité, s’il eſtoit ainſi qu’ils ne la peuſſent denier. Il leur diſt : Ie vous diray ma fortune, & vous me reſpondrez ouy ou nenny, ſi la voſtre eſt pareille. Ils s’y accorderent tous, & à l’heure il diſt : Premierement ie demanday congé au Roy d’aller en quelque voyage. Et ils reſpondirent : & nous auſsi. Quand ie fus à deux lieuës de la court, ie laiſſay mon train, & m’en allay rendre priſonnier. Ils reſpondirent : nous en feiſmes autant. Ie demeuray, diſt Aſtillon, ſept ou huict iours caché en vne garderobbe, ou lon ne m’a faict manger que reſtaurans, & les meilleures viãdes, que ie mãgeay iamais. Et au bout des huict iours, ceux qui me tenoient me laiſſerent aller beaucoup plus foible, que ie n’eſtois arriué. Ils iurerent que ainſi leur eſtoit aduenu. Ma priſon, diſt Aſtillon, commença à finir tel iour. La mienne, diſt Duracier, commença le propre iour que la voſtre finit, & dura iuſques à vn tel iour. Valnebon, qui perdoit patience, commença à iurer & dire : Par le ſang bieu, à ce que ie voy, ie ſuis le tiers, qui penſois eſtre le premier & ſeul : car i’entray & en ſailly tel iour. Les autres trois, qui eſtoient à table, iurerent qu’ils auoient bien gardé ce rang. Or puis qu’ainſi eſt, diſt Aſtillon, ie diray l’eſtat de noſtre geoliere. Elle eſt mariée, & ſon mary eſt bien loing. C’eſt ceſte lá propre, reſpondirent ils tous. Or pour nous mettre hors de peine, diſt Aſtillon, moy, qui ſuis le premier enroollé, la nommeray le premier. C’eſt ma dame la Comteſſe, qui eſtoit ſi audacieuſe, qu’en gaignant ſon amitié, ie pẽſois auoir vaincu Ceſar. Qu’à tous les diables ſoit la vilaine, qui nous a faict tant trauailler, & nous reputer ſi heureux de l’auoir acquiſe. Il ne fut onc vne telle meſchante : car quand elle en tenoit vn en cage, elle praticquoit l’autre pour n’eſtre iamais ſans paſſetemps : ſi aimerois-ie mieux eſtre mort, qu’elle demeuraſt ſans punition. Ils demanderent à Aſtillon qu’il luy ſembloit quelle punition elle deuoit auoir, & qu’ils eſtoient tous preſts à la luy donner. Il me ſemble, diſt il, que nous le deuons dire au Roy, noſtre maiſtre, lequel en faict vn cas comme d’vne deeſſe. Nous ne ferons point ainſi, diſt Aſtillon, nous auons aſſez de moyens pour nous vẽger d’elle, ſans appeller noſtre maiſtre. Trouuons nous demain quand elle ira à la meſſe, & que chacun de nous porte vne chaine de fer au col : & quand elle entrera en l’egliſe, nous la ſalurons, comme il appartient. Ce conſeil fut trouué fort bon de toute la compagnie, & feirẽt prouiſion chacun d’vne chaine de fer. Le matin venu tous habillez de noir, leurs chaines de fer tournées à l’entour de leur col, en façon de collier, vindrent trouuer la comteſſe, qui alloit à l’egliſe. Et ſi toſt qu’elle les veid ainſi habillez, ſe print à rire, & leur diſt : Ou vont ces gens ſi douloureux ? Ma dame, diſt Aſtillon, nous vous venons accompagner, comme pauures eſclaues priſonniers, qui ſommes tenuz à vous faire ſeruice. La comteſſe, faiſant ſemblant de n’y entendre rien, leur diſt : Vous n’eſtes point mes priſonniers, & n’entends point que vous ayez occaſion de me faire ſeruice plus que les autres. Valnebon s’aduança, & luy diſt : Si nous auons mangé voſtre pain ſi longuement, nous ſerions bien ingrats, ſi nous ne vous faiſions ſeruice. Elle feit ſi bonne mine feignant de n’y rien entendre, qu’elle cuidoit par ceſte feinte les eſtonner : mais ils pourſuiuirent ſi bien leur proces, qu’elle entendit que la choſe eſtoit deſcouuerte. Parquoy trouua incontinent moyen de les tromper : car elle, qui auoit perdu l’honneur & la conſcience, ne voulut point receuoir la honte qu’ils luy cuidoient faire : mais comme celle qui preferoit ſon plaiſir à tout l’honneur du monde, ne leur en feit pire viſage, n’y n’en changea de contenance, dont ils furent tant eſtonnez, qu’ils rapporterent en leur fin la honte, quils luy auoient voulu faire.
Si vous ne trouuez, mes dames, ceſte hiſtoire digne de faire cognoiſtre les femmes auſsi mauuaiſes que les hommes, i’en chercheray d’autres pour vous compter. Toutesfois il me ſemble que ceſte cy ſuffiſt pour vous monſtrer, qu’vne femme qui a perdu la honte, eſt cent fois plus hardie à faire mal, que n’eſt vn homme. Il n’y eut femme en la compagnie oyãt racompter ceſte hiſtoire, qui ne feiſt tant de ſignes de croix, qu’il ſembloit qu’elles voyoient tous les ennemis d’enfer deuant leurs yeux. Mais Oiſille leur diſt : Mes dames, humilions nous quand nous oyons ceſt horrible cas, d’autant que la perſonne delaiſſée de Dieu, ſe rend pareille à celuy auecques lequel elle eſt ioincte. Car puis que ceux, qui adherẽt à Dieu, ont ſon eſprit auecques eux, auſsi ſont ceux qui adherent à ſon contraire : & n’eſt rien ſi beſtial, que la perſonne deſtituée de l’eſprit de Dieu. Quoy qu’ait faict ceſte pauure dame, diſt Emarſuitte, ſi ne ſçaurois-ie louër ceux qui ſe vantent de leur priſon. I’ay opinion, diſt Longarine, que la peine n’eſt moindre à vn homme de celer ſa bonne fortune, que de la pourchaſſer. Car il n’y a veneur, qui ne prenne plaiſir à corner ſa prinſe, ny amoureux d’auoir la gloire de ſa victoire. Voila vne opinion, diſt Simontault, que deuant tous les inquiſiteurs de la foy, ie ſouſtiendray heretique : car il y a plus d’hommes ſecrets, que de femmes. Et ſçay bien, que lon en trouueroit, qui aimeroient mieux n’en auoir bonne chere, s’il falloit que creature viuante l’entendiſt. Partant l’egliſe, comme bonne mere, a ordonné les preſtres cõfeſſeurs, & non pas les femmes, parce qu’elles ne peuuent rien celer. Ce n’eſt pas pour ceſte occaſion, diſt Oiſille, mais c’eſt pource que les femmes ſont tant ennemies du vice, qu’elles ne donneroient pas ſi facilement abſolution que les hommes, & ſeroient trop auſteres en leurs penitences. Si elles l’eſtoient autant, diſt Dagoucin, qu’elles ſont en leurs reſponſes, elles feroient plus deſeſperer de pecheurs, qu’elles n’en attireroient à ſalut. Parquoy l’egliſe en toutes ſortes y a bien pourueu. Mais ſi ne veux ie pas pour cela excuſer les gentils-hommes, qui ſe vanterent ainſi de leur priſon : car iamais homme n’eut honneur de dire mal des femmes. Puis que le faict eſtoit commun, diſt Hircan, il me ſemble qu’ils faiſoient bien de ſe conſoler les vns aux autres. Mais, diſt Guebron, ils ne le deuoient iamais confeſſer, pour leur hõneur meſme. Car les liures de la table ronde nous apprennent que ce n’eſt point honneur à vn cheualier, d’en abbattre vn qui ne vault rien. Ie m’esbahis, diſt Longarine, que ceſte pauure femme ne mouroit de honte deuant ſes priſonniers. Celles, qui l’ont perduë, diſt Oiſille, à grand peine la peuuent elles iamais recouurer, ſinon celles que forte amour a faict oublier, & de telles en ay veu beaucoup reuenir. Ie croy, diſt Hircan, que vous en auez veu reuenir celles, qui y ſont allées. Car forte amour en vne femme, eſt fort malaisée à trouuer. Ie ne ſuis pas de voſtre opinion, diſt Longarine : car ie ſçay qu’il y en a, qui ont aimé iuſques à la mort. I’ay tel deſir d’ouyr ceſte nouuelle, diſt Hircan, que ie vous donne ma voix, pour cognoiſtre aux femmes l’amour que ie n’ay iamais eſtimée y eſtre. Mais que vous l’oyez, diſt Longarine, vous le croirez, & qu’il n’eſt plus forte paſsion, que celle d’amour : mais tout ainſi qu’elle faict entreprendre choſes quaſi impoſsibles, pour aquerir quelque contentement en ceſte vie : auſsi mine-elle, plus que toute autre paſsion, celuy, ou celle, qui perd l’eſperance de ſon deſir : cõme vous verrez par ceſte hiſtoire.